Stormen på København
Stormen på København var en episode under Karl Gustav-krigene, hvor svenskerne belejrede København 1658-1660.
Natten mellem den 10. og 11. februar 1659 stormede svenskerne København, men da befæstningen var intakt og fuldt ud bemandet, og danskerne forinden havde fået efterretninger om det svenske angreb, blev svenskerne slået tilbage, og Karl Gustavs erobringsforsøg mislykkedes.
De svenske tab var omfattende (ca. 2.000 mand inkl. ca. 100 officerer fra generaler og ned), mens de danske var minimale (ca. 20 menige). Militært set var der tale om et forudsigeligt og meningsløst blodbad, der ikke fik nogen betydning overhovedet, men stormen blev straks fejret og året efter ophøjet til en national og religiøs mindedag, der under navnet taksigelsesfesten blev fejret årligt den 11. februar helt frem til 1766.